Для Каталіцкага Касцёла, прызнаўся Францішак, “гэта заўсёды радасць, будаваць масты дыялогу з супольнасцямі, асобамі і арганізацыямі”. “Адмысловай радасцю” ён назваў дыялог з палестынскімі рэлігійнымі і інтэлектуальнымі лідэрамі. Святая Зямля для хрысціян, гэта месца, дзе дыялог паміж Богам і чалавецтвам адбываецца ў самай высокай ступені, і яго кульмінацыя адбылася ў Назарэце паміж Арханёлам Габрыэлем і Дзевай Марыяй. Папа звярнуў увагу, што Каран таксама спасылаецца на гэту падзею. Дыялог працягваецца ўнікальным чынам паміж Езусам і Яго народам, які ўяўляе сабой чалавецтва ў цэлым. Сапраўды, Езус ёсць Слова Божае і Яго размова з людзьмі з’яўляецца “дыялогам Бога з чалавецтвам”, сказаў Пантыфік.